18.8.2023
SL
Uradni list Evropske unije
C 290/11
Navedeno razlago povezave med uredbo o kozmetičnih izdelkih in uredbo REACH trenutno pregleduje Splošno sodišče v dveh zadevah proti agenciji ECHA.
Registracijski zavezanec izpodbija obveznost izvajanja testiranja na živalih, ki ga zahteva agencija ECHA v sklepih o evalvaciji dokumentacije na podlagi uredbe REACH.
Sodbi naj bi bili predvidoma izdani v letu 2023 in lahko vplivata na sedanjo razlago, na kateri temelji odgovor Komisije na to evropsko državljansko pobudo.
Zadeva T-655/20 in zadeva T-656/20 (Symrise/ECHA) Tožeča stranka predlaga razglasitev ničnosti dveh sklepov odbora za pritožbe agencije ECHA.
Odbor za pritožbe je v teh sklepih potrdil zahtevo agencije ECHA za nekatere teste, ki vključujejo testiranje na živalih, za kemikalije, ki se uporabljajo izključno v kozmetičnih izdelkih.
Tožeča stranka, ki jo podpirajo nevladne organizacije in podjetja, ki se ukvarjajo s proizvodnjo kozmetičnih izdelkov, med drugim trdi, da je agencija ECHA s tem, ko je zahtevala testiranje na vretenčarjih za oceno tveganj za zdravje delavcev in ni upoštevala varnosti snovi, kot je bila ocenjena v skladu z uredbo o kozmetičnih izdelkih, storila očitno napako pri presoji in napačno razlagala uredbo REACH.
3.2
Cilj 2: preoblikovanje zakonodaje EU o kemikalijah
Z evropsko državljansko pobudo je Komisija pozvana, naj preoblikuje zakonodajo EU o kemikalijah ter zagotovi varstvo zdravja ljudi in okolja z ravnanjem s kemikalijami brez novih zahtev za testiranje na živalih.
S pobudo se v okviru cilja 2 zahteva uvedba konkretnih ukrepov za razvoj, validacijo in izvajanje pristopov k opredelitvi strupenih kemikalij, ki so ustrezni za ljudi in ne vključujejo živali.
S pobudo se poziva k zavezanosti popolnemu prehodu s testiranja na živalih, zagotovitvi uvajanja metod, ki ne vključujejo živali, ki je usklajeno med vsemi ustreznimi regulativnimi agencijami z upravno odgovornostjo za kemikalije, biocide, fitofarmacevtska sredstva, zdravila in druge izdelke, in prilagoditvi regulativnih okvirov za zagotovitev hitrega uvajanja metodologij novega pristopa.
Nadalje se zahteva, naj se zagotovi, da se roki zahtev glede testiranja ne uporabljajo na račun znanstvene strogosti ali varnosti ljudi in okolja z dopuščanjem privzetega odstopanja, ki se zanaša na nezanesljive teste na živalih.
V bistvu cilji pobude ustrezajo vzpostavitvi strategije ali časovnega načrta za prehod s testiranja na živalih.
Točke, navedene v okviru cilja 2, ki so bile podrobneje opisane na srečanju s Komisijo 17. marca 2023, se delno prekrivajo s točkami v okviru cilja 3, v katerih se poziva, naj se „pripravi časovni načrt“ in nadalje nameni prednost financiranju razvoja in validacije metod, ki ne vključujejo živali, tudi za regulativne namene, ter uskladi uvajanje metod.
In sicer se zahteva po konkretnih ukrepih iz cilja 2 ujema z oblikovanjem časovnega načrta za postopno opustitev testiranja na živalih za ocene kemijske varnosti.
Odgovor na cilj 2: časovni načrt za postopno dokončno opustitev testiranja na živalih za ocene kemijske varnosti Komisija bo nemudoma začela pripravljati časovni načrt, v katerem bodo opredeljeni mejniki in posebni ukrepi, ki jih je treba izvesti kratkoročno do dolgoročno za zmanjšanje testiranja na živalih in ki bi bili osnovni pogoji za prehod na regulativni sistem, ki ne vključuje živali, v ustreznih zakonodajnih aktih na področju kemikalij (npr. uredba REACH, uredba o biocidnih proizvodih, uredba o fitofarmacevtskih sredstvih ter uredba o zdravilih za uporabo v humani medicini in uredba o zdravilih za uporabo v veterinarski medicini).
V središču časovnega načrta bosta analiza in opis ukrepov, potrebnih za zamenjavo testiranja na živalih v zakonodajnih aktih, ki za ocene kemijske varnosti trenutno zahtevajo testiranje na živalih.
V časovnem načrtu bodo opredeljeni pot za razširitev in pospešitev razvoja, validacije in izvajanja metod, ki ne vključujejo živali, ter sredstva za olajšanje njihovega uvajanja v zakonodajah.
Komisija namerava z državami članicami in deležniki na delavnici v drugi polovici leta 2023 razpravljati o elementih časovnega načrta, na drugi delavnici v drugi polovici leta 2024 pa predstaviti dosežen napredek.
Delo za pripravo časovnega načrta naj bi bilo končano v prvi četrtini mandata naslednje Komisije.
Komisija bo pri pripravi časovnega načrta tesno sodelovala s svojimi agencijami, državami članicami ter ustreznimi deležniki iz nevladnih organizacij, industrije in raziskovalnih krogov.
Razvoj časovnega načrta bo podprt z ocenami, ki jih je izvedlo Skupno raziskovalno središče, delom agencije EFSA v zvezi s pristopi, ki ne vključujejo živali, časovnim načrtom agencije EFSA ter strokovnim znanjem agencij ECHA, EFSA in EMA.